Diari Oficial de la Generalitat Valenciana


Sumari del DOGV 5113, del 13-10-2005 (2005/11344)

DECRET 143/2005, de 7 d'octubre, del Consell de la Generalitat, pel qual s'establixen els currículums dels cicles formatius de grau superior d'Arts Plàstiques i Disseny en Estilisme d'Indumentària i en Modelisme d'Indumentària, pertanyents a la família professional d'arts aplicades a la indumentària, en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/10/07/143/dof/vci/html**

### Dades del document

Número de DOGV
:   5113

Data del DOGV
:   13-10-2005

Secció del DOGV
:   I. DISPOSICIONS GENERALS

Número del document
:   2005/11431


Data del document
:   07-10-2005

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * ensenyament professional
    * legislació
    * legislació escolar
    * educació artística
    * programa d'ensenyament

DECRET 143/2005, de 7 d'octubre, del Consell de la Generalitat, pel qual s'establixen els currículums dels cicles formatius de grau superior d'Arts Plàstiques i Disseny en Estilisme d'Indumentària i en Modelisme d'Indumentària, pertanyents a la família professional d'arts aplicades a la indumentària, en l'àmbit de la Comunitat Valenciana. [2005/A11212]
  
D'acord amb l'article 4 de la Llei Orgànica 1/1990, de 3 d'octubre, d'Ordenació General del Sistema Educatiu, i amb l'article 8.3 de la Llei Orgànica 10/2002, de 23 de desembre, de Qualitat de l'Educació, correspon a les administracions educatives competents establir el currículum dels distints nivells, etapes, cicles, graus i modalitats del sistema educatiu, que hauran d'incloure les ensenyances comunes en els seus propis termes.
  
L'Estatut d'Autonomia de la Comunitat Valenciana, en l'article 35, establix que correspon a la Generalitat la regulació i l'administració de l'ensenyança en tota la seua extensió, nivells i graus, modalitats i especialitats, en l'àmbit de les seues competències.
  
El Reial Decret 1.460/1995, d'1 de setembre, establix els títols de Tècnic Superior d'Arts Plàstiques i Disseny en Estilisme d'Indumentària i en Modelisme d'Indumentària, pertanyents a la família professional d'arts aplicades a la indumentària, i les seues corresponents ensenyances mínimes, per la qual cosa de conformitat amb l'article 4 de la Llei Orgànica 1/1990, de 9 d'octubre, d'Ordenació General del Sistema Educatiu, és procedent desenrotllar i completar diversos aspectes d'ordenació acadèmica, així com establir el currículum d'ensenyances dels dits títols en l'àmbit territorial de la Comunitat Valenciana, considerant els aspectes bàsics definits en el mencionat reial decret.
  
Els cicles formatius de grau superior de la família professional d'arts aplicades a la indumentària estan orientats a formar professionals que, desenrotllant els valors i principis bàsics de la creativitat, iniciativa personal i esperit emprenedor, siguen capaços de donar resposta, des dels camps específics de la creació o la interpretació dels dissenys, a les demandes dels distints sectors de la moda.
  
La Comunitat Valenciana ha produït importants aportacions a l'àmbit de la moda i ha experimentat un procés d'adaptació i evolució en la integració del disseny i la producció de la moda, en un ampli nivell professional i empresarial que abraça tot l'espectre que caracteritza este sector. Des del brodat, l'estampació, la impressió i l'elaboració dels teixits fins al disseny de la moda, la producció i distribució, fins i tot ha creat en els últims anys suports de llançament de reconegut prestigi, tant en fires consolidades com en passarel·les experimentals que fomenten l'última creativitat. En un món creatiu i en constant evolució es fa imprescindible una preparació constant i actualitzada al moment, que vehicule els canals d'expressió cap als conceptes que determinen el futur immediat d'un sector que genera canvis a gran velocitat.
  
Per tot això, sorgix a la Comunitat Valenciana la necessitat d'una reforma i actualització en l'organització i els continguts d'estes ensenyances.
  
La superació de les ensenyances d'Arts Plàstiques i Disseny, de grau mitjà i de grau superior, donarà dret a l'obtenció dels títols de tècnic i tècnic superior respectivament, en la corresponent professió.
  
Els programes formatius de cada títol s'inspiren en un perfil professional, definit pel camp d'actuació i per les seues tasques més significatives, basat en l'estudi del sector i amb la participació d'organitzacions empresarials, professionals, artístiques i artesanals. Això permet establir un sistema de correspondències amb la pràctica laboral.
  
Per tot això, previs dictàmens del Consell Escolar Valencià, a proposta del conseller de Cultura, Educació i Esport, conforme amb el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 7 d'octubre de 2005,
  
DECRETE
  
Article 1. Objecte
  
1. El present decret establix el currículum dels cicles formatius d'Arts Plàstiques i Disseny de la família professional d'arts aplicades a la indumentària, corresponents als següents títols:
  
- Tècnic Superior d'Arts Plàstiques i Disseny en Estilisme d'Indumentària.
  
- Tècnic Superior d'Arts Plàstiques i Disseny en Modelisme d'Indumentària.
  
2. En el currículum s'integren les ensenyances mínimes regulades per a cada títol en el Reial Decret 1.460/1995, d'1 de setembre.
  
Article 2. Àmbit d'aplicació
  
El present decret serà d'aplicació en l'àmbit territorial de la Comunitat Valenciana.
  
Article 3. Objectius
  
Els objectius són:
  
a) Proporcionar als alumnes una formació artística de qualitat, que els permeta apreciar la importància de les arts plàstiques com a llenguatge artístic i mitjà d'expressió cultural i desenrotllar la seua capacitat creativa, prenent consciència de les possibilitats de realització professional que tot això implica.
  
b) Garantir la seua qualificació professional, d'acord amb els títols d'Arts Plàstiques i Disseny d'esta família professional, permetent-los adquirir la capacitat i coneixements necessaris amb esperit emprenedor per a resoldre tots els problemes que es presenten en el desenrotllament de la seua activitat professional i adaptar-se a l'evolució dels processos tècnics i de les concepcions artístiques.
  
c) Projectar i coordinar processos tècnics i artístics de realització.
  
d) Projectar i realitzar obres que posseïsquen rigor tècnic i sensibilitat expressiva, a través del desenrotllament de la seua personalitat artística, les seues facultats i la seua cultura plàstica.
  
e) Posseir els coneixements cientificotècnics i pràctics que els capaciten per a la realització del seu treball a través dels processos tecnològics, tradicionals i actuals, relacionats amb la seua activitat artística professional.
  
f) Desenrotllar la seua capacitat d'investigació de formes amb enfocament pluridisciplinari.
  
g) Comprendre l'organització i les característiques de l'àmbit de la seua professió, així com els mecanismes d'inserció professional bàsica; conéixer la legislació professional bàsica i els mecanismes de prevenció de riscos laborals.
  
Article 4. Estructura
  
1. La denominació, el nivell i la duració dels cicles són els que s'establixen en l'annex I, apartats 1.1, 1.2 i 1.3 corresponents a cada títol.
  
2. El camp professional i les tasques més significatives són les que es descriuen en l'annex I, apartats 2.1 i 2.2 corresponents a cada títol.
  
3. Els objectius generals del cicle són els establits en l'annex I, apartat 3.1, corresponents a cada títol.
  
4. L'estructura i distribució horària dels mòduls que s'impartixen en el centre educatiu i les hores assignades a la fase de formació pràctiques en empreses, estudis o tallers i al projecte final i el professorat són les que es fixen en l'annex I, apartat 3.2, i annexos III i IV corresponents a cada títol.
  
5. Els objectius, continguts i criteris d'avaluació de cada un dels mòduls que s'impartixen en el centre educatiu són els que s'establixen en l'annex I, apartat 3.3 corresponents a cada títol.
  
6. La classificació dels mòduls, així com la relació numèrica professor-alumne i la correspondència amb la pràctica laboral que es referix els articles 7 i 8 del present decret, són les que s'establixen en l'annex I, apartats 4, 5 i 6 de cada títol.
  
7. Els objectius, organització i avaluació de la fase de formació pràctica en empresa, estudis o tallers, són els que s'establixen en l'annex II.I
  
8. Els objectius, continguts i criteris de qualificació del projecte final són els que s'establixen en l'annex II.II.
  
Article 5. Accessos
  
1. Per a accedir als cicles formatius d'Arts Plàstiques i Disseny que es regulen en el present decret caldrà estar en possessió del títol de Batxiller, o haver superat els estudis equivalents a este títol, segons establix el Reial Decret 986/1991, de 14 de juny, i superar en el centre en què es pretenga iniciar els estudis i per a eixe curs acadèmic una prova d'accés específica, l'estructura de la qual s'establix en l'apartat 4 d'este article.
  
2. Podrà accedir a estes ensenyances sense complir els requisits acadèmics assenyalats en l'apartat anterior, qui tinga complits vint anys d'edat o els complisca l'any natural en què inicie el cicle formatiu, i supere una prova regulada per la Conselleria de Cultura, Educació i Esport en què s'acredite haver aconseguit la maduresa en relació amb els objectius del Batxillerat, i, a més, supere la prova específica prevista en l'apartat 4.
  
3. Estarà exempt de realitzar la prova d'accés qui es trobe en alguns dels següents supòsits:
  
a) Haver superat en el batxiller de la modalitat d'Arts la matèria Fonaments de Disseny, i dos més d'entre les següents: Tècniques d'Expressió Graficoplàstiques, Imatge, Dibuix Tècnic, Dibuix Artístic, Volum, Tallers Artístics: Tèxtils.
  
b) Haver superat els estudis experimentals de Batxillerat Artístic.
  
c) Estar en possessió del Títol Superior d'Arts Plàstiques i Disseny corresponent a un altre cicle formatiu de la mateixa família professional o del títol de graduat en arts aplicades en especialitats de l'àmbit de les arts aplicades a la indumentària.
  
4. La prova d'accés s'estructura en els exercicis següents:
  
- Primer exercici: desenrotllament per escrit, durant una hora, de les qüestions que es formulen sobre Història de l'Art, a partir d'un text escrit i/o la documentació gràfica que es facilite. En este exercici es valorarà el nivell de coneixement i la sensibilitat davant de les creacions artístiques i funcionals.
  
- Segon exercici: realització, durant dos hores, d'un dibuix a partir d'un model del natural. En este exercici es valorarà la sensibilitat i la percepció artística, la capacitat compositiva de representació i de mimesi.
  
- Tercer exercici: execució, durant tres hores, de diversos esbossos sobre un tema donat i desenrotllament bidimensional d'un d'ells. En este exercici es valorarà la sensibilitat artística i la creativitat, la capacitat compositiva i comunicativa i el sentit de la funcionalitat.
  
Cada exercici es qualificarà entre 0 i 10 punts, i serà necessària per a la seua superació una puntuació igual o superior a 5.
  
Per a superar la prova és necessari aprovar els tres exercicis. La qualificació serà la mitjana aritmètica dels tres exercicis.
  
5. La Conselleria de Cultura, Educació i Esport determinarà el nombre màxim de places disponibles per a alumnes que es troben en els supòsits d'exempció a què es referix l'apartat 3 d'este article i els criteris de valoració dels estudis previs per a la seua adjudicació.
  
Article 6. Avaluació
  
1. L'avaluació de les ensenyances dels cicles formatius de la família professional de la Indumentària es realitzarà per mòduls, tenint en compte els objectius i els criteris d'avaluació establits per a cada mòdul, així com els objectius generals del cicle, d'acord amb l'orde, que a l'efecte aprove la Conselleria de Cultura, Educació i Esport, de regulació del procés d'avaluació i acreditació acadèmica de l'alumne que cursa cicles formatius d'Arts Plàstiques i Disseny en l'àmbit de la Comunitat Valenciana.
  
2. Per a la formalització en el centre educatiu, el nombre màxim de convocatòries per cada mòdul serà de quatre. Amb caràcter excepcional, la Conselleria de Cultura, Educació i Esport podrà autoritzar una convocatòria extraordinària en els supòsits de malaltia que impedisca el normal desenrotllament dels estudis i altres que meresquen igual consideració.
  
3. Per a la fase de formació pràctica en empreses, estudis o tallers, el nombre màxim de convocatòries serà de dos, i podrà quedar totalment o parcialment exempt l'alumne que acredite experiència laboral en el camp professional directament relacionat amb el cicle formatiu que cursa, d'acord amb allò que ha establit la Conselleria de Cultura, Educació i Esport.
  
4. Per a la realització del projecte final, el nombre màxim de convocatòries serà de dos.
  
5. L'avaluació positiva dels distints mòduls en què s'estructura l'ensenyança impartida en el centre educatiu, de la fase de formació pràctica en empreses, estudis, tallers i del projecte final, permetrà l'obtenció del títol corresponent. El títol de Tècnic Superior d'arts aplicades i Disseny possibilitarà l'accés directe a estudis superiors, d'acord amb el que establix el Reial Decret 1033/1999, de 18 de juny.
  
Article 7. Instal·lacions
  
Les condicions d'espai i instal·lacions que han de reunir els centres educatius són les que fixa el Reial Decret 389/1992, de 15 d'abril, pel qual s'establixen els requisits mínims dels centres que impartixen ensenyances artístiques.
  
Als efectes del que disposen els articles 40.1 i 44 del citat reial decret, la classificació dels mòduls, i la relació numèrica professor/alumne, són les que s'establixen en l'annex I, apartats 4 i 5, respectivament, de cada cicle.
  
Article 8. Correspondència amb la pràctica laboral
  
Els mòduls que poden ser objectes de correspondència amb la pràctica laboral són els que s'especifiquen en l'annex I, apartat 6, de cada títol.
  
Article 9. Professorat
  
La competència del professorat pertanyent als cossos de professors i mestres de taller d'Arts Plàstiques i Disseny per a impartir els mòduls dels cicles formatius és la que establix el Reial Decret 1284/2002, de 5 de desembre.
  
DISPOSICIONS FINALS
  
Primera
  
Revisió i actualització dels estudis de cicles formatius de la família professional d'arts aplicades a la indumentària
  
1. Amb la finalitat de garantir la permanent millora de currículum, oferir una resposta adequada a la demanda social i productiva, així com afavorir l'actualització de l'exercici professional i la incorporació a estos estudis de les innovacions artístiques, científiques i tecnològiques, se sol·licitarà al Ministeri d'Educació i Ciència la seua revisió i actualització quan les circumstàncies ho requerisquen.
  
2. No obstant això, este currículum serà revisat per la Conselleria de Cultura Educació i Esport cada cinc anys.
  
Segona
  
Habilitació legal per a l'aplicació i interpretació de la norma
  
S'autoritza el conseller de Cultura, Educació i Esport per a dictar totes les normes que siguen necessàries als efectes de l'aplicació del que disposa el present decret.
  
Tercera. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
Alacant, 7 d'octubre de 2005
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Estilisme d'Indumentària
  
1. Identificació del títol
  
El cicle formatiu de grau superior d'Estilisme d'Indumentària està orientat a formar professionals qualificats per a complir diverses funcions: concebre una col·lecció de moda i coordinar el seu procés d'execució podent exercir la seua activitat en distints sectors: alta costura, prêt à porter, roba esportiva i altres.
  
Com a professional específic d'un camp molt concret, el de les peces i accessoris amb què es revestix la figura humana i completen la seua personalitat, l'Estilista ha de posseir una formació polivalent, profundament assentada en camps diversos, que van des del desenrotllament de la sensibilitat artística, el coneixement del dibuix, el color o l'anatomia, fins als més recents processos tecnològics relacionats amb les matèries primeres de què es val, passant per una capacitació adequada en l'àmbit de la comunicació i una atenció continuada a l'evolució cultural, social i econòmica del seu temps.
  
Des que es considera definit el concepte de moda, a partir de l'època baix medieval, el realitzador de l'indument (davall les diferents denominacions d'oficis inserts en els gremis tradicionals: sastre, modista, etc.), ha experimentat un procés evolutiu que l'ha portat a integrar-se en l'acceleració progressiva experimentada pels canvis del gust, a especialitzar-se profundament amb el pas dels segles i a convertir-se en un professional que ha d'adaptar-se a les tendències i necessitats del mercat.
  
Les profundes transformacions socials, culturals i econòmiques del nostre segle, que han imposat l'evolució que porta de l'alta costura a la confecció seriada, ha obert simultàniament gran quantitat de possibilitats a este professional, tant en plantejaments artesanals com industrials, i comptant amb la seua capacitat imaginativa, els recursos que li proporcionen les tècniques de màrqueting i les seues aplicacions dins de l'economia de consum, té garantit un paper de rellevància en la dinàmica laboral contemporània.
  
Per això, a l'adequar per mitjà d'este cicle formatiu la formació que requerix l'Estilista a la nova ordenació del sistema educatiu, s'actualitzen i especialitzen, estructuralment i acadèmicament, unes ensenyances que s'han impartit en les Escoles d'arts aplicades davall la denominació de figurins, des de 1963, estos van ser els primers centres espanyols que els van atorgar titulació oficial en el nostre país.
  
Este cicle, per tant, té per objecte formar professionals coneixedors d'este camp, per això s'oferixen les millors expectatives per a una renovació que responga a les necessitats del nostre temps.
  
1.1 Denominació: Tècnic Superior d'Arts Plàstiques i Disseny en Estilisme d'Indumentària.
  
1.2 Nivell: grau superior d'Arts Plàstiques i Disseny.
  
1.3 Duració total del cicle: 1.875 hores
  
2. Descripció del perfil professional
  
2.1 Camp professional
  
L'activitat laboral de l'estilista d'indumentària, verdader creador que participa en la definició de les noves tendències de la moda, requerix posseir marcades qualitats artístiques i de comunicació. Imaginació, originalitat, habilitat manual, sentit del color i de les formes, un ampli coneixement dels teixits i la seua utilització, així com una atenció permanent als fenòmens socials i als esdeveniments culturals.
  
L'estilista d'indumentària exercirà la seua activitat professional en els diversos sectors de creació i producció de la moda, principalment en els departaments de disseny d'empreses relacionades amb el sector: alta costura, prêt à porter, roba esportiva, llenceria i bany, gèneres de punt i pell i com a coordinador de col·leccions.
  
L'estilista d'indumentària pot exercir de manera autònoma, com a professional liberal (free lance), amb capacitat per a desenrotllar un estil propi, o per compte alié.
  
L'activitat de l'estilista d'indumentària abraça, per tant, un ampli camp professional, requerix habilitat i bon gust, esperit emprenedor, rapidesa en l'execució i coneixement precís dels problemes de realització.
  
A causa de la diversificació que existix en les empreses del sector quant a grandària i producte, les funcions d'este professional variaran formalment depenent de com siga l'empresa.
  
Com a motor que és de l'evolució de la moda, l'estilista d'indumentària realitzarà el seu treball en funció de les tendències de la moda i/o de la firma per a la que treballe, o com a treballador autònom, necessitant una formació que el prepare per a:
  
- Inserir-se en la realitat productiva com a dissenyador, amb capacitat per a crear les distintes peces i accessoris que conformen una col·lecció.
  
- Treballar en equip dins d'una empresa de prêt à porter, d'alta moda o dins dels estudis de creació per a accessoris de moda, amb responsabilitats de cooperació en l'execució de les col·leccions, tenint una visió de conjunt.
  
- Pensar en termes d'estils o línies de moda, tenint en compte les necessitats del mercat.
  
- Col·laborar en l'àmbit de l'espectacle.
  
- Dinamitzar i renovar la seua formació, estant al corrent de tots els avanços tecnològics i nous mètodes concernents al seu quefer professional, per a aconseguir un major rendiment en el seu treball.
  
- Ser un professional eminentment creatiu, estudiós de tendències i psicologia consumista, que obté fonts de motivació per a temes actuals i la seua aplicació a dissenys capaços d'oferir noves estratègies.
  
2.2 Tasques més significatives
  
Les tasques més significatives de l'estilista d'indumentària són:
  
- Crear i dissenyar qualsevol element d'indumentària.
  
- Definir els productes i determinar les matèries i els colors.
  
- Dirigir i coordinar estèticament i tècnicament el procés de producció, assumint la responsabilitat de garantir la viabilitat i perfecta concordança entre el disseny i la peça acabada.
  
- Assegurar la interpretació adequada de les seues creacions en l'elaboració dels prototips.
  
- Conéixer, examinar i/o admetre les tendències de la temporada següent.
  
- Redissenyar i adaptar tendències quant a colors, teixits, línies i masses estructurals, segons funcions i necessitats dels imperatius socials.
  
- Col·laborar en la promoció i distribució de col·leccions amb els especialistes d'arts gràfiques i de màrqueting.
  
- Participar en l'elaboració de catàlegs i dossiers de presentació de les col·leccions.
  
- Orientar l'estilisme en les desfilades i publicacions de revistes.
  
- Assessorar sobre la imatge en els mitjans de comunicació, publicitat, espectacles, etc.
  
- Establir les relacions pertinents per a la participació en fires i mostres nacionals i internacionals, com a mitjà de distribució i promoció de les creacions de moda.
  
- Crear, seleccionar i coordinar elements de fornitura i complements del trage.
  
- Investigar noves estratègies per a millorar fórmules estètiques i funcionals.
  
3. Currículum
  
3.1 Objectius generals del cicle formatiu:
  
- Analitzar i desenrotllar els processos bàsics de realització propis de l'especialitat.
  
- Conéixer i saber utilitzar els sistemes de creació i elaboració de productes propis de l'especialitat, tant pel que fa a tendències plàstiques com a les tècniques que s'integren dins d'este camp professional.
  
- Valorar de forma idònia les necessitats plantejades en les propostes de treball, així com els aspectes plàstics artístics, tècnics, organitzatius i econòmics, per a configurar el projecte i seleccionar les especificacions plàstiques i tècniques oportunes per a aconseguir un òptim resultat en el seu treball professional.
  
- Resoldre els problemes artístics i tecnològics que es plantegen durant el procés de projecte i realització.
  
- Conéixer amb detall les especificacions tècniques dels equips i maquinària utilitzats.
  
- Conéixer i saber utilitzar les mesures preventives necessàries perquè els processos de realització utilitzats no incidisquen negativament en el medi ambient.
  
- Investigar les formes, materials, tècniques i processos creatius i artístics relacionats amb l'especialitat.
  
- Conéixer i comprendre el marc legal, econòmic i organitzatiu que regula i condiciona l'activitat professional en el camp propi de l'especialitat.
  
- Analitzar, adaptar i, si és procedent, generar documentació artisticotècnica imprescindible en la formació i ensinistrament de professionals del sector.
  
- Seleccionar i valorar críticament les situacions plàstiques, artístiques, tècniques i culturals derivades de l'avanç tecnològic i artístic de la societat, de forma que li permeten desenrotllar la seua capacitat d'autoaprenentatge a fi d'evolucionar adequadament en al professió.
  
- Adquirir els coneixements elementals per a rendibilitzar el treball.
  
3.2 Estructura i distribució horària
  
- Estructura general / hores: 1.875.
  
- Mòduls impartits en el centre educatiu: 1.620 hores.
  
- Fase de pràctiques en empreses, estudis o tallers: 165 hores.
  
- Projecte final: 90 hores.
  
3.3. Formació en centres educatius (mòduls impartits en el centre educatiu)
  
Mòduls corresponents a les ensenyances impartides en el centre educatiu:
  
Mòduls / hores
  
3.3.1 Dibuix del natural i la seua aplicació a la indumentària I/ 256 hores.
  
3.3.2 Dibuix del natural i la seua aplicació a la indumentària II/ 88 hores.
  
3.3.3 Història de la indumentària / 128 hores.
  
3.3.4 Disseny assistit per ordinador / 128 hores.
  
3.3.5 Màrqueting / 88 hores.
  
3.3.6 Modelisme / 192 hores.
  
3.3.7 Modelisme: estilista/ 110 hores.
  
3.3.8 Estilisme I/ 128 hores.
  
3.3.9 Estilisme II/ 176 hores.
  
3.3.10 Formació i orientació laboral /66 hores.
  
3.3.11 Idioma /66 hores.
  
3.3.12 Tecnologia tèxtil /128 hores.
  
3.3.13 Audiovisuals / 66 hores.
  
Objectius, continguts i criteris d'avaluació dels mòduls que s'impartixen en el centre educatiu
  
3.3.1 Dibuix del natural i la seua aplicació a la indumentària I
  
Objectius:
  
- Iniciació al coneixement anatòmic per a representar la figura humana, com a element de formació essencial per a poder expressar idees i desenrotllar la creativitat.
  
- Utilitzar diferents tècniques i elements de composició plàstica, a fi de concretar el dibuix i el color en una aplicació pràctica i creativa, tant en figurins d'àmbit general com quant a il·lustració de moda.
  
- Desenrotllar la sensibilitat artística i la creativitat.
  
- Saber dibuixar indumentària en pla amb caràcter tècnic en base al coneixement de la figura humana, proporcions, esquemes i traçats geomètrics.
  
Continguts:
  
- Tècniques de dibuix i color aplicades a l'especialitat. Materials.
  
- Proporcions del cos humà i la seua representació. Aplicacions al disseny, al figurí i al vestit en pla.
  
- Exercicis de retentiva. Observació de models de figura humana, moda i figurins; captació instantània de traços característics.
  
- Figurinisme i il·lustració. Complements. Estètiques expressives, estructurals i representatives.
  
- Dibuix creatiu. Adequació estètica indumentària-dibuix.
  
- Dibuix de teixits: llisos, estampats. Textures. Anàlisi d'estructures reticulades en tèxtils.
  
- Dibuix del vestit a través del temps. Figurins i aplicació a projectes d'estilisme.
  
- Fonaments físics del color. Sistemes subtractiu, additiu i mixt. Interacció del color aplicat al vestit.
  
- Sistemes d'ordenació cromàtica, aplicació per a cartes de color i la seua obtenció a través de les mescles.
  
Criteris d'avaluació:
  
Es valoraran els següents termes:
  
- Capacitat per a comprendre i representar la figura humana, les seues proporcions i ritmes i les seues aplicacions al figurí, utilitzant distints materials i tècniques de dibuix.
  
- La capacitat de plasmar en el dibuix diferents classes de teixits, mostrant un sentit artístic i creatiu.
  
- Comprensió raonada i juí crític davant de les manifestacions artístiques i el seu reflex en el món de la moda, que permeten enquadrar estes manifestacions en el context històric, social, cultural i temporal en què s'han produït.
  
- El grau d'aportació personal i d'investigació desenrotllades en el treball, utilitzant un llenguatge clar i. concís, i una terminologia i un vocabulari específic i idoni.
  
- Sensibilitat artística i creativitat demostrades en el treball.
  
3.3.2 Dibuix del natural i la seua aplicació a la indumentària II
  
Objectius:
  
- Coneixement anatòmic i la capacitat per a representar la figura humana, com a elements de formació essencials per a poder expressar idees i desenrotllar la creativitat.
  
- Utilitzar diferents tècniques i elements de composició plàstica, a fi de concretar el dibuix i el color en una aplicació pràctica i creativa, tant en figurins d'àmbit general com quant a il·lustració de moda.
  
- Desenrotllar la sensibilitat artística i la creativitat.
  
- Adquisició dels coneixements, destreses i habilitats pràctiques del color basant-se en aspectes estructurals, perceptius, expressius, i en el seu potencial simbòlic i referencial.
  
Continguts:
  
- Dibuix del moviment; aplicació al figurí. Apunts ràpids i síntesi expressiva.
  
- Il·lustració de moda.
  
- Perspectiva pràctica aplicada a complements i a composició de figures.
  
- Composició i esquemes de dibuix pla i de figurins. Variants estructurals de proporcions i línies.
  
- Combinació del color segons diferents teories i l'aplicació a la indumentària.
  
Criteris d'avaluació:
  
Es valoraran els següents termes:
  
- Capacitat per a comprendre i representar la figura humana, les seues proporcions i ritmes i les seues aplicacions al figurí, utilitzant distints materials i tècniques de dibuix.
  
- La capacitat de plasmar en el dibuix diferents classes de teixits, mostrant un sentit artístic i creatiu.
  
- Comprensió raonada i juí crític davant de les manifestacions artístiques i el seu reflex en el món de la moda, que permeten enquadrar estes manifestacions en el context històric, social, cultural i temporal en què s'han produït.
  
- El grau d'aportació personal i d'investigació desenrotllades en el treball, utilitzant un llenguatge clar i concís, i una terminologia i un vocabulari específic i idoni.
  
- Sensibilitat artística i creativitat demostrades en el treball.
  
3.3.3 Història de la indumentària
  
Objectius:
  
- Desenrotllar la comprensió visual i conceptual de l'àmbit històric, econòmic, social i cultural en què es desenrotllen la indumentària i la moda.
  
- Comprendre les especificacions del seu llenguatge i relacionar-les en l'espai i en el temps amb altres manifestacions artístiques o amb aquelles que caracteritzen les distintes cultures visuals.
  
- Conéixer la gènesi i l'evolució històrica de les diverses fórmules del trage i tendències de la moda i insistir en les manifestacions contemporànies i en les seues connexions amb l'art del nostre segle.
  
- Coordinar plantejaments de treball i activitats en comú amb les distintes disciplines que s'integren en este cicle formatiu superior, per a reunir el coneixement teòric de l'evolució de l'indument amb la seua realització.
  
Continguts:
  
- El trage com a manifestació cultural i artística: factors funcionals, climatològics, socials i estètics que ho configuren. Significat expressiu de materials, formes, colors i complements.
  
- Concepte de moda i la seua transcendència històrica, social i econòmica. Fonts iconogràfiques.
  
- Orígens del vestir. El trage de les civilitzacions antigues: tipologies fonamentals. Senzillesa grega i sumptuositat romana. L'adornament personal en l'antiguitat.
  
- L'indument europeu de l'Alta Edat Mitjana: modalitats occidentals i orientals; influències asiàtiques i musulmanes. La Baixa Edat Mitjana: el trage i les classes socials. Definició de la moda.
  
- El Renaixement: recerca d'un ideal de bellesa harmònica. Les indústries del luxe. Difusió de la moda espanyola. Variants nacionals. El gravat com a mitjà informatiu de tendències.
  
- L'estètica barroca: tendències del gust. Repercussions de la moda francesa i holandesa. Publicacions de moda. La societat i el vestir en el segle de la Il·lustració: acceleració de les modes. Revistes especialitzades i creadores de moda. Influència anglesa.
  
- Conseqüències de la Revolució Industrial en la indumentària. Canvis polítics i econòmics i les seues repercussions sobre la forma de vestir. De la silueta Imperi al gust romàntic: àmbits d'influència de França i Anglaterra. Aparició de la confecció i internacionalització de la moda. L'alta costura i la consagració del francés.
  
- De la fi del segle a la Primera Guerra Mundial: tendències i influències. Moda industrial i artesanal. La societat de la Belle Epoque: cap a la llibertat en el vestir. Conseqüències de la guerra de 1914 sobre el trage i les formes de vida. Variants del període d'entreguerres.
  
- Moda posterior a la Segona Guerra Mundial: línia de creació i de confecció. Nous materials tèxtils i d'adornament. Canvi del concepte d'elegància. Tendències dels anys cinquanta, seixanta, setanta i huitanta. La moda actual.
  
- Formes de vestir especialitzades. Moda professional: militar, religiosa, teatral. Fórmules socials: popular, de dol, infantil. Evolució històrica dels tipus fonamentals.
  
Criteris d'avaluació:
  
Es valoraran els següents termes:
  
- Capacitat de percepció visual, raonada i científica, de la cultura del vestir, dels seus valors estètics i plàstics i dels variats elements que la configuren.
  
- Comprensió raonada i juí crític davant de les manifestacions artístiques i el seu reflex en el món de la moda, que permeten enquadrar estes manifestacions en el context històric, social, cultural i temporal en què s'han produït.
  
- Sensibilitat manifestada davant de l'anàlisi del fet artístic, passat o actual, i capacitat d'interpretar adequadament la diversitat de factors que actuen sobre la definició de la moda i l'indument.
  
- Utilització d'un llenguatge clar i concís i d'una terminologia i un vocabulari específic idonis.
  
3.3.4 Disseny assistit per ordinador
  
Objectius:
  
- Aprendre a utilitzar correctament el material i els equips informàtics.
  
- Usar l'ordinador com a tècnica d'aplicació en el procés creatiu i productiu i com a instrument de comunicació i gestió.
  
Continguts:
  
- Introducció a la informàtica.
  
- Sistemes operatius.
  
- Dispositius d'entrada i eixida.
  
- Sistemes CAD/CAM.
  
- Programari específic.
  
- Automatització i control de processos.
  
- Ús de la tecnologia informàtica del patró. Sistemes de representació. Normalització.
  
- Tecnologia informàtica aplicada al tall i a la confecció industrial.
  
- Programari d'il·lustració i disseny.
  
- Ofimàtica.
  
Criteris d'avaluació:
  
Es valorarà els següents termes:
  
- El coneixement i la capacitat de l'alumne per a utilitzar correctament el material i els equips informàtics.
  
- La capacitat per a seleccionar el mitjà informàtic adequat, els seus resultats, l'abast i les possibles combinacions amb altres mitjans.
  
3.3.5 Màrqueting
  
Objectius:
  
- Conéixer les tècniques comercials bàsiques, a fi de poder realitzar estudis sobre possibles mercats i els seus canals de distribució.
  
- Identificar i conéixer el procés i les tècniques d'investigació de mercats.
  
- Conéixer els distints sistemes de planificació de vendes i determinació dels preus.
  
- Conéixer les distintes estratègies de promoció de productes.
  
- Aconseguir una comprensió global del sistema distributiu de l'empresa.
  
- Identificar els passos a seguir per a assegurar una execució de les estratègies de màrqueting.
  
- Analitzar els distints tipus de costos.
  
Continguts:
  
- El màrqueting: concepte, naturalesa i funcions del màrqueting.
  
- La investigació de mercats. Processos i tècniques.
  
- El producte: concepte i tipus. Cicles de vida del producte. Etapes de desenrotllament d'un nou producte. Els productes de moda.
  
- La determinació dels requisits del producte: influències personals i socioculturals en el comportament de compra. Estudi de les motivacions.
  
- El plantejament de la venda i les operacions de venda: mètodes de venda. Elaboració de pressupostos. Determinació dels preus. Els descomptes. Metodologia de les argumentacions de venda. L'arreplegada d'informació sobre la demanda o comanda.
  
- Promoció de vendes i publicitat: tècniques i estratègies. La promoció de vendes a nivell detallista.
  
- La distribució: concepte, funcions i sistemes de distribució. Els canals de distribució: majoristes i detallistes. Les noves formes de distribució comercial. Els costos.
  
- El servici del producte: la qualitat. Anàlisi de la satisfacció del client i del normal resultat dels productes.
  
Criteris d'avaluació:
  
Es valoraran els següents termes:
  
- Capacitat d'assimilació dels conceptes fonamentals que s'inclouen en els blocs temàtics.
  
- Interés per la matèria.
  
- Utilització correcta d'una terminologia específica.
  
3.3.6 Modelisme
  
Objectius: per mitjà del coneixement dels sistemes de patronatge, sastreria i nocions de tall i tècniques de confecció, assegurar una millor interpretació dels dissenys.
  
Continguts:
  
- Patronatge. Sistemes (manuals i informàtics).
  
- Estudi de tallatges segons els models.
  
- Tècniques de confecció: a mà i a màquina.
  
- Patrons bases.
  
- Realització de proves sobre model estàtic o vivent.
  
- Transformacions.
  
- Sistemes de marcada. Càlcul i distribució en el teixit.
  
- Elaboració del prototip.
  
- Escalat.
  
- Estudi d'acabats segons tipus de peces.
  
- Planificació i organització del treball.
  
- L'adorn aplicat al trage.
  
- Coneixements de les normes de control de qualitat.
  
Criteris d'avaluació:
  
Es valoraran els següents termes: la capacitat de l'alumne per a iniciar-se en la realització de qualsevol peça de vestir i l'adequada interpretació dels dissenys de moda o d'espectacles, desenrotllant tot el procés d'elaboració, tenint en compte les seues característiques, la seua aplicació i la tècnica de realització més adequada.
  
3.3.7 Modelisme: estilista
  
Objectius: adquirir els coneixements necessaris per a interpretar i verificar la viabilitat dels projectes de disseny propis o aliens.
  
Continguts:
  
- El patró. Les seues aplicacions i diferències: home, dona i xiquet.
  
- Sastreria. Transformacions: muntatge i escalat.
  
- Diferenciació de patrons en els distints sistemes de sastreria i modisteria.
  
- Patronatge aplicat al gènere de punt.
  
- Patronatge aplicat a roba interior i bany.
  
- Coneixement dels tipus de maquines de cosir.
  
- Especificacions tècniques de costura.
  
- Patronatge sistemàticament informatitzat.
  
- Escalat sistemàticament informatitzat.
  
- Marcades sistemàticament informatitzades.
  
Criteris d'avaluació:
  
Es valoraran els següents termes: la capacitat de l'alumne per a realitzar qualsevol peça de vestir i l'adequada interpretació dels dissenys, desenrotllant tot el procés d'elaboració, tenint en compte les seues característiques, la seua aplicació i la tècnica de realització més adequada.
  
3.3.8 Estilisme I
  
Objectius:
  
- Desenrotllar la sensibilitat artística i la creativitat aplicades a la moda.
  
- Capacitat per a dissenyar una col·lecció tenint en compte tots els factors necessaris per a la seua concreció, aplicant els coneixements artístics i tècnics adquirits.
  
- Crear, coordinar i assessorar sobre propostes d'estilisme d'indumentària.
  
Continguts:
  
- Estètica de la llum. Tècniques i expressió del color. Gammes d'actualitat. Diferents contextos. Projectes en les seues fases d'informació i ideació.
  
- El cos humà, les seues edats i la seua morfologia aplicades a la col·lecció. Concreció de necessitats funcionals i estètiques.
  
- Percepció i observació dels elements naturals. Plasmació i ambientació. Possibilitats de les diverses superfícies.
  
- La línia estètica com a recurs de significació d'un missatge.
  
- El figurí de moda. Estètiques de representació.
  
- Creativitat, intuïció i reflexió: la seua interrelació. (Estudi i anàlisi monogràfica del disseny de col·leccions, marques i creadors ja editades).
  
- Components psicològics, aspectes culturals, històrics i geogràfics. Relació entre el producte tèxtil i l'usuari-sector de mercat.
  
- Emissió de missatges amb recursos concrets, textures, colors, formes i volums. Anàlisi i investigació de noves formes del vestir. Incorporació de noves propostes.
  
Criteris d'avaluació:
  
- Sensibilitat artística i creativitat demostrades en el treball.
  
- Capacitat per a valorar i vivenciar aspectes del disseny d'aplicació pròxima a l'entorn de l'alumne i utilitzar els processos instrumentals de base, tècnics o laborals específics.
  
- Capacitat per a captar i comprendre l'actualitat, tipologies, tendències del gust, moda, evolució i aplicació a l'entorn sociocultural i productiu.
  
3.3.9 Estilisme II
  
Objectius:
  
- Desenrotllar la sensibilitat artística i la creativitat aplicades a la moda.
  
- Concretar i elaborar les col·leccions. Formar estilistes capaços de treballar en tots els sectors de la professió.
  
- Consolidar l'esperit emprenedor, desenrotllant actituds de confiança en un mateix, el sentit crític, la iniciativa personal i la capacitat per a planificar, prendre decisions i assumir responsabilitats.
  
Continguts:
  
- Anàlisi i investigació de noves formes del vestir. El llenguatge de l'estil. Incorporació de noves propostes, col·lecció d'autor.
  
- Estilisme creatiu i estilisme dirigit. Tendències de temporada.
  
- Components psicològics, aspectes culturals, històrics i geogràfics. Fenòmens de la moda lligats a l'evolució social.
  
- Relació entre el producte tèxtil i l'usuari.
  
- Gammes de colorit de temporada segons informació de tendències i actualitat.
  
- Estudi de l'aplicació de motius ornamentals.
  
- Creativitat, intuïció i reflexió: la seua interrelació. Estudi i anàlisi monogràfica del disseny de col·leccions (marques i creadors) ja editades.
  
- Metodologia del projecte. Enunciació del problema: anàlisi de les necessitats del mercat.
  
- El tema: projecte i cohesió.
  
- Context de la col·lecció en tendències estètiques actuals, en la indústria i el seu mercat.
  
- Elaboració de la memòria. Documentació gràfica. Escandall, estudi de costos
  
Criteris d'avaluació:
  
Es valoraran els següents termes:
  
- Capacitat per a dissenyar una col·lecció tenint en compte tots els factors necessaris per a la seua concreció, aplicant els coneixements artístics i tècnics adquirits.
  
- Saber implicar el disseny a la indústria i mercats d'ampli espectre, analitzant els fenòmens socials, estètics, tecnològics etc., del sector.
  
- Sensibilitat artística i creativitat demostrades en el treball.
  
- Capacitat d'investigació en el disseny d'autor i el seu context cultural, aportacions singulars, avantguarda, experimentació, influències, transgressions, etc., amb esperit emprenedor.
  
3.3.10 Formació i orientació laboral
  
Objectius:
  
- Familiaritzar-se amb el marc legal del treball i conéixer els drets i les obligacions que es deriven de les relacions laborals.
  
- Adquirir la sensibilització necessària sobre la salut laboral com a determinant, tant de la qualitat de vida com dels resultats de qualitat en l'activitat productiva.
  
- Conéixer les distintes vies d'accés a l'ocupació, així com les ajudes d'organismes i institucions dedicades a este fi, nacionals i comunitaris.
  
- Capacitar-se per a realitzar tasques associatives adquirint actituds de cooperació i fins i tot d'activitats de treball en grup.
  
- Adquirir les bases necessàries per a organitzar una empresa de xicoteta i mitjana grandària així com la comercialització dels seus productes tenint en compte els factors de producció i distribució, les relacions mercantils i els aspectes jurídics i sociolaborals que intervenen.
  
- Conéixer els instruments jurídics propis de l'especialitat.
  
Continguts:
  
- El marc jurídic de les relacions laborals: Estatut dels Treballadors i reglamentació específica del sector.
  
- Mesures de seguretat i higiene en el treball.
  
- Sistemes d'accés a l'ocupació. Tècniques. Organismes que presten ajuda a la inserció laboral.
  
- Conceptes bàsics d'economia i màrqueting.
  
- L'empresa. El disseny de l'organització i cultura empresarial. Descripció dels distints models jurídics d'empreses i característiques.
  
- L'empresari individual. Tràmits per a l'inici de l'activitat empresarial. Administració i gestió d'empreses. Obligacions jurídiques i fiscals. Programes de finançament i ajudes a empreses.
  
- L'organització de la producció, venda i distribució en l'empresa. Mètodes d'anàlisi de costos i el control de la qualitat.
  
- Protecció al disseny. Propietat intel·lectual. Registre de la Propietat Intel·lectual. Entitats de gestió. Propietat industrial. Els models i dibuixos industrials i artístics. Registre i procediment registral.
  
- La protecció internacional de les innovacions.
  
- Els signes distintius: marca, rètol i nom comercial.
  
Criteris d'avaluació:
  
Es valoraran els següents termes:
  
- Capacitat d'assimilació dels conceptes fonamentals que s'inclouen en els blocs temàtics.
  
- Interés per la matèria.
  
- Utilització correcta d'una terminologia específica entorn dels continguts econòmics, laborals, de màrqueting, jurídics o empresarials.
  
- Valoració raonada de la normativa específica per la qual es regix este camp professional.
  
- L'avaluació relacionada amb les xarrades, col·loquis, seminaris o tallers.
  
3.3.11 Idioma
  
Objectius:
  
- Ampliar els coneixements previs d'idioma estranger.
  
- Augmentar la comprensió i perfeccionar l'expressió oral que permeten una comunicació específica en l'àmbit del treball que s'exercirà.
  
- Elaborar comunicacions escrites i traduir textos tècnics específics relacionats amb este cicle formatiu.
  
- Utilitzar diccionaris.
  
Continguts:
  
- Coneixements de l'idioma, de caràcter oral i escrit, relacionats amb l'entorn de l'especialitat.
  
- Aprenentatge del vocabulari necessari per a expressar-se entorn de temes habituals: el treball, el taller, l'àmbit social, cultural, mediambiental.
  
- Anàlisi i reforçament d'estructures morfosintàctiques i construccions gramaticals necessàries per a la comprensió i traducció de textos relacionats amb els tallers i les àrees que s'integren en cada especialitat.
  
- Elaboració de textos escrits, cartes, currículums, informes, projectes, memòries de treball, pressupostos i qualsevol altre tipus de document habitual en l'exercici professional de l'especialitat.
  
Criteris d'avaluació
  
Es valorarà:
  
- Comprensió d'aspectes lingüístics relacionats amb l'especialitat.
  
- Comprensió de comunicacions de treball diari.
  
- Expressió d'opinions personals sobre el camp laboral específic.
  
- Elaboració de missatges concrets.
  
- Redacció de documents relacionats amb l'àmbit professional.
  
3.3.12 Tecnologia tèxtil
  
Objectius:
  
- Adquirir un coneixement clar i precís d'un sector complex i en contínua evolució, com és el dels productes tèxtils.
  
- Potenciar la creativitat a partir del coneixement tecnològic dels teixits.
  
- Conéixer les propietats de les fibres tèxtils, així com el seu comportament davant dels agents físics, químics i mecànics que intervenen en la producció i ús dels productes tèxtils.
  
- Conéixer les distintes tipologies de teixits, la seua estructura i el seu procés de fabricació.
  
- Conéixer les prestacions de les màquines utilitzades en les distintes fases del procés de producció tèxtil, a nivell general.
  
- Adquirir coneixements elementals sobre afinitat de fibres per les distintes famílies de colorants i el comportament dels teixits davant els processos de blanqueig, tintura, estampació i etiquetatge.
  
- Conéixer de forma teòrica i pràctica les tècniques d'anàlisi de teixits, càlculs de fabricació i control de qualitat i etiquetatge.
  
Continguts:
  
- Les fibres tèxtils: fibres naturals, fibres químiques orgàniques de polímers naturals, fibres químiques inorgàniques.
  
- Colorants naturals i artificials.
  
- Processos de blanqueig. Tintures.
  
- Processos d'estampació de teixits a partir de dissenys seleccionats.
  
- Acabats. Processos normals d'acabats de teixits segons la seua aplicació.
  
- Anàlisi de teixits. Textures.
  
- Fitxa tècnica i estudi de les característiques de les matèries primeres.
  
- Materials no teixits i materials atípics.
  
Criteris d'avaluació.
  
Es valorarà:
  
- Identificar i relacionar productes tèxtils.
  
- Manipular matèries primeres i seleccionar teixits en aplicacions concretes, reconeixent fibres tèxtils atenent a la seua classificació i composició.
  
- Descriure els processos de manipulació de teixits i analitzar teixits i textures.
  
3.3.13 Audiovisuals
  
Objectius:
  
- Capacitar al futur professional per a utilitzar els mitjans audiovisuals, informàtics i electrònics en la seua activitat laboral i en l'elaboració de la seua pròpia executòria.
  
- Organitzar la captació d'imatges en produccions audiovisuals, relacionant processos, recursos tècnics i humans.
  
Continguts:
  
- El procés fotogràfic.
  
- La fotografia digital. Aplicacions informàtiques per a la manipulació de la imatge digital.
  
- Els mitjans audiovisuals. Tipus i característiques.
  
- Tecnologia bàsica dels mitjans audiovisuals.
  
- La il·luminació, el so i l'escenografia.
  
- La moda en la imatge i en la fotografia.
  
- El vídeo de moda.
  
Criteris d'avaluació
  
Es valoraran els següents termes:
  
- Coneixement i correcta utilització dels materials i les tècniques propis de la matèria.
  
- Capacitat i imaginació creativa.
  
- Creació d'imatges adequades a la solució dels condicionants comunicatius.
  
- Juí estètic per a decidir quines parts d'una obra posseïxen qualitats expressives, d'acord amb els principis universals que existixen en tota obra d'art.
  
4. Classificació dels mòduls
  
Per a la impartició d'este cicle formatiu es requeriran les instal·lacions establides en el Reial Decret 389/1992, de 15 d'abril.
  
A efecte del que establix l'article 40.1 del citat Reial Decret, la classificació dels mòduls és la següent:
  
Teòrics:
  
- Història de la indumentària.
  
- Màrqueting.
  
- Formació i orientació laboral.
  
- Idioma.
  
Teoricopràctics:
  
- Dibuix del natural i la seua aplicació a la indumentària I.
  
- Dibuix del natural i la seua aplicació a la indumentària II.
  
- Estilisme I.
  
- Estilisme II.
  
- Modelisme.
  
- Modelisme: Estilista.
  
- Tecnologia tèxtil.
  
- Disseny assistit per ordinador.
  
- Audiovisuals.
  
5. Relació numèrica professor-alumne
  
D'acord amb el que establix l'article 44 del Reial Decret 389/1992, de 15 d'abril, pel qual es regulen els requisits mínims dels centres que impartisquen les ensenyances artístiques per a la impartició de les ensenyances corresponents als següents mòduls, es mantindrà una relació numèrica professor/alumne no superior a 1/15:
  
- Modelisme.
  
- Modelisme: Estilisme.
  
- Tecnologia tèxtil.
  
- Disseny assistit per ordinador.
  
- Audiovisuals.
  
A la resta dels mòduls s'aplicarà la ràtio màxim 1/30.
  
6. Correspondències
  
Mòduls que poden ser objecte de correspondència amb la pràctica laboral:
  
- Màrqueting.
  
- Modelisme.
  
- Formació i orientació laboral.
  
Modelisme d'Indumentària
  
1. Identificació del títol
  
El cicle formatiu de grau superior Modelisme d'Indumentària està orientat a formar professionals qualificats per a concretar sobre el patró els dissenys d'estilista, exercint la seua activitat en els mateixos sectors: alta costura, sastreria, prêt à porter.
  
Com a professional específic d'un camp molt concret, el de les peces i accessoris amb què es revestix la figura humana i completen la seua personalitat, el modelista ha de posseir una formació polivalent, profundament assentada en camps diversos, que van des del desenrotllament de la sensibilitat artística, el coneixement del dibuix, el color o l'anatomia, fins als més recents processos tecnològics relacionats amb les matèries primeres de què es val, passant per una capacitació adequada en l'àmbit de la comunicació i una atenció continuada a l'evolució cultural, social i econòmica del seu temps.
  
Des que es considera definit el concepte de moda, a partir de l'època baix medieval, el realitzador de l'indument (davall les diferents denominacions d'oficis insertos en els gremis tradicionals: sastre, modista, i altres) ha experimentat un procés evolutiu que l'ha portat a integrar-se en l'acceleració progressiva experimentada pels canvis del gust, a especialitzar-se profundament amb el pas dels segles i a convertir-se en un professional que ha d'adaptar-se a les tendències i necessitats del mercat.
  
Les profundes transformacions socials i econòmiques del nostre segle, que han imposat l'evolució que porta de l'alta costura a la confecció seriada, ha obert simultàniament gran quantitat de possibilitats a este professional, tant en plantejaments artesanals com industrials, i comptant amb la seua capacitat imaginativa, els recursos que li proporcionen les tècniques de màrqueting i les seues aplicacions dins de l'economia de consum, té garantit un paper de rellevància en la dinàmica laboral contemporània.
  
Per això, a l'adequar per mitjà d'este cicle formatiu la formació que requerix el modelista a la nova ordenació del sistema educatiu, s'actualitzen i especialitzen, estructuralment i acadèmicament, unes ensenyances que s'han impartit en les escoles d'arts aplicades davall la denominació de Tall i Confecció, des de 1963, havent sigut estos els primers centres espanyols que els van atorgar titulació oficial en el nostre país.
  
Este cicle, per tant, té per objecte formar professionals coneixedors d'este camp, amb la qual cosa s'oferixen les millors expectatives per a una renovació que responga a les necessitats del nostre temps.
  
1.1 Denominació: Tècnic Superior d'Arts Plàstiques i Disseny en Modelisme d'Indumentària.
  
1.2 Nivell: grau superior d'Arts Plàstiques i Disseny.
  
1.3 Duració total del cicle: 1.875.
  
2. Descripció del perfil professional
  
2.1 Camp professional
  
L'especialitat Modelista d'Indumentària, orienta principalment el seu treball, en estreta col·laboració amb l'estilista, cap a la interpretació i verificació dels dissenys per mitjà dels patrons i el teixit, elaborant així els prototips que han de servir de base per al posterior treball d'execució en tallers.
  
L'activitat laboral d'este professional requerix habilitat i bon gust, rapidesa en l'execució i coneixement precís dels problemes de realització.
  
A causa de la diversificació que existix en les empreses del sector quant a grandària i producte, les funcions d'este professional variaran formalment depenent de com siga l'empresa.
  
El modelista d'indumentària ha d'estar preparat per a:
  
- Interpretar i concretar els dissenys de l'estilista.
  
- Analitzar i comprendre la intenció del creador abans de la realització del prototip.
  
- Treballar en equip a nivell d'organització i direcció del treball en els tallers de confecció:
  
a) En la gran empresa, la seua activitat està dins del departament de disseny, elaborant els prototips i sent el responsable que els dissenys siguen viables, així com de tots els aspectes referents a les fases tecnològiques de la fabricació en sèrie.
  
b) En la mitjana i xicoteta empreses pot assumir les funcions de l'Estilista a més de les pròpies, la qual cosa conferix a la seua activitat un major nivell d'autonomia que en la gran empresa.
  
2.2 Tasques més significatives
  
Les tasques més significatives del modelista d'indumentària són:
  
- Interpretar correctament les formes i l'estil dels dissenys i fer-los operatius.
  
- Traduir la representació artística del figurí al plànol i verificar les proporcions i mesures, per a facilitar la seua comprensió en la realització del prototip.
  
- Realitzar la toile sobre el maniquí per a, a partir de les formes obtingudes, fer el patró.
  
- Investigar en el patró per a una millor adaptació al disseny.
  
- Avaluar la fiabilitat del disseny quant a la seua funcionalitat i harmonia estètica.
  
- Assegurar la realització dels prototips respectant l'estil dels dissenys.
  
- Consolidar les bases d'un bon patronatge assegurant la resposta dels restants tallers.
  
- Establir el llaç intermedi entre la creació i la realització.
  
- Elaborar, mantindre i/o completar la fitxa tècnica del prototip.
  
- Concebre les formes i els volums de les peces a partir d'un coneixement profund de les tendències del moment o de l'obra a representar.
  
3. Currículum
  
3.1. Objectius generals del cicle formatiu:
  
- Analitzar i desenrotllar els processos bàsics de realització propis de l'especialitat.
  
- Conéixer i saber utilitzar els sistemes de creació i elaboració de productes propis de l'especialitat, tant pel que fa a tendències plàstiques com a les tècniques que s'integren dins d'este camp professional.
  
- Valorar de forma idònia les necessitats plantejades en la proposta de treball, així com els aspectes plàstics, artístics, tècnics, organitzatius i econòmics, per a configurar el projecte i seleccionar les especificacions plàstiques i tècniques oportunes per a aconseguir un òptim resultat en el seu treball professional.
  
- Resoldre els problemes artístics i tecnològics que es plantegen durant el procés de projecte i realització.
  
- Conéixer amb detall les especificacions tècniques dels equips i maquinària utilitzats.
  
- Conéixer i saber utilitzar les mesures preventives necessàries perquè els processos de realització utilitzats no incidisquen negativament en el medi ambient.
  
- Investigar les formes, materials, tècniques i processos creatius i artístics relacionats amb l'especialitat.
  
- Conéixer i comprendre el marc legal, econòmic i organitzatiu que regula i condiciona l'activitat professional en el camp propi de l'especialitat.
  
- Analitzar, adaptar i, si és procedent, generar documentació artisticotècnica imprescindible en la formació i ensinistrament de professionals del sector.
  
- Seleccionar i valorar críticament les situacions plàstiques, artístiques, tècniques i culturals d'autoaprenentatge a fi d'evolucionar adequadament en la professió.
  
- Adquirir els coneixements elementals per a rendibilitzar el treball.
  
3.2 Estructura i distribució horària.
  
- Estructura general / hores: 1.875.
  
- Mòduls impartits en el centre educatiu: 1620 hores.
  
- Fase de formació pràctica en empreses, estudis o tallers: 165 hores.
  
- Projecte final: 90 hores.
  
3.3 Formació en centres educatius (mòduls impartits en el centre educatiu)
  
Mòduls corresponents a les ensenyances impartides en el centre educatiu:
  
- Mòduls / hores
  
3.3.1 Dibuix del natural i la seua aplicació a la indumentària/ 320 hores.
  
3.3.2 Història de la indumentària / 128 hores.
  
3.3.3 Disseny assistit per ordinador / 128 hores.
  
3.3.4 Màrqueting / 88 hores.
  
3.3.5 Modelisme / 384 hores.
  
3.3.6 Modelisme: moda / 330 hores.
  
3.3.7 Formació i orientació laboral / 66 hores.
  
3.3.8 Idioma / 66 hores.
  
3.3.9 Tecnologia tèxtil / 110 hores.
  
Objectius, continguts i criteris d'avaluació dels mòduls que s'impartixen en el centre educatiu
  
3.3.1 Dibuix del natural i la seua aplicació a la indústria
  
Objectius:
  
- Adquirir el coneixement anatòmic i la capacitat per a representar la figura humana, com a elements de formació essencials per a poder expressar idees i desenrotllar la creativitat.
  
- Utilitzar diferents tècniques i elements de composició plàstica, a fi de concretar el dibuix i el color en una aplicació pràctica i creativa.
  
Continguts:
  
- Tècniques de dibuix i color aplicades a l'especialitat. Materials.
  
- Proporcions del cos humà i la seua representació. Aplicacions al disseny, al figurí i al vestit en pla.
  
- Exercicis de retentiva. Observació de models de figura humana, moda i figurins; captació instantània de traços característics.
  
- Figurinisme i il·lustració. Complements. Estètiques expressives, estructurals i representatives.
  
- Dibuix creatiu. Adequació a l'estètica d'indumentària.
  
- Dibuix de teixits: llisos, estampats. Textures. Anàlisi d'estructures reticulades en tèxtils.
  
- Dibuix del vestit a través del temps. Figurins i aplicació a projectes d'estilisme.
  
- Fonaments físics del color. Sistemes subtractius, additius i mixtos. Interacció del color aplicat al vestit.
  
- Sistemes d'ordenació cromàtica, aplicació per a cartes de color i la seua obtenció a través de les mescles.
  
- Dibuix del moviment; aplicació al figurí. Apunts ràpids i síntesi expressiva.
  
- Il·lustració de moda.
  
- Perspectiva pràctica aplicada a complements i a composició de figures.
  
- Composició i esquemes de dibuix pla i de figurins. Variants estructurals de proporcions i línies.
  
- Combinació del color segons diferents teories i l'aplicació a la indumentària.
  
Criteris d'avaluació
  
Es valoraran els següents termes:
  
- La capacitat per a comprendre i representar la figura humana, les seues proporcions i ritmes i les seues aplicacions al figurí; i si és capaç d'utilitzar distints materials i tècniques de dibuix, en aplicacions concretes.
  
- La capacitat de plasmar en el dibuix diferents classes de teixits per a la seua aplicació al figurí.
  
- El grau d'aportacions personals i d'investigació desenrotllades en el treball proposat.
  
- La sensibilitat demostrada.
  
3.3.2 Història de la indumentària
  
Objectius:
  
- Desenrotllar la comprensió visual i conceptual de l'àmbit històric, econòmic, social i cultural en què es desenrotllen la indumentària i la moda.
  
- Comprendre les especificacions del seu llenguatge i relacionar-les en l'espai i en el temps amb altres manifestacions artístiques o amb aquelles que caracteritzen a les distintes cultures visuals.
  
- Conéixer la gènesi i l'evolució històrica de les diverses fórmules del trage i les tendències de la moda, insistint en les manifestacions contemporànies i en les seues connexions amb l'art del nostre segle.
  
- Coordinar plantejaments de treball i activitats en comú amb les distintes disciplines que s'integren en este cicle formatiu superior, per a reunir el coneixement teòric de l'evolució de l'indument amb la seua realització.
  
Continguts:
  
- El trage com a manifestació cultural i artística: factors funcionals, climatològics, socials i estètics que el configuren. Significat expressiu de materials, formes, colors i complements.
  
- Concepte de moda i la seua transcendència històrica, social i econòmica. Fonts iconogràfiques.
  
- Orígens del vestir. El trage de les civilitzacions antigues: tipologies fonamentals. Senzillesa grega i sumptuositat romana. L'adornament personal en l'antiguitat.
  
- L'indument europeu de l'Alta Edat Mitjana: modalitats occidentals i orientals; influències asiàtiques i musulmanes. La Baixa Edat Mitjana: el trage i les classes socials. Definició de la moda.
  
- El Renaixement: recerca d'un ideal de bellesa harmònica. Les indústries del luxe. Difusió de la moda espanyola. Variants nacionals. El gravat com a mitjà informatiu de tendències.
  
- L'estètica barroca: tendències del gust. Repercussions de la moda francesa i holandesa. Publicacions de moda. La societat i el vestir en el segle de la Il·lustració: acceleració de les modes. Revistes especialitzades i creadores de moda. Influència anglesa.
  
- Conseqüències de la Revolució Industrial en la indumentària. Canvis polítics i econòmics i les seues repercussions sobre la forma de vestir. De la silueta Imperi al gust romàntic: àmbits d'influència de França i Anglaterra. Aparició de la confecció i internacionalització de la moda. L'alta costura i la consagració del francés.
  
- De la fi del segle a la Primera Guerra Mundial: tendències i influències. Moda industrial i artesanal. La societat de la Belle Epoque: cap a la llibertat en el vestir. Conseqüències de la guerra de 1914 sobre el trage i les formes de vida. Variants del període d'entreguerres.
  
- Moda posterior a la Segona Guerra Mundial: línia de creació i de confecció. Nous materials tèxtils i d'adornament. Canvi del concepte d'«elegància». Tendències dels anys cinquanta, seixanta, setanta i huitanta. La moda actual.
  
- Formes de vestir especialitzades. Moda professional: militar, religiosa, teatral. Fórmules socials: popular, de dol, infantil. Evolució històrica dels tipus fonamentals.
  
Criteris d'avaluació
  
Es valoraran els següents termes:
  
- Capacitat de percepció visual, raonada i científica, de la cultura del vestir, dels seus valors estètics i plàstics i dels variats elements que la configuren.
  
- Comprensió raonada i juí crític davant de les manifestacions artístiques i el seu reflex en el món de la moda, que permeten enquadrar estes manifestacions en el context històric, social, cultural i temporal en què s'han produït.
  
- Sensibilitat manifestada davant de l'anàlisi del fet artístic, passat o actual, i capacitat d'interpretar adequadament la diversitat de factors que actuen sobre la definició de la moda i l'indument.
  
- Utilització d'un llenguatge clar i concís i d'una terminologia i un vocabulari específic idonis.
  
3.3.3 Disseny assistit per ordinador
  
Objectius:
  
- Aprendre a utilitzar correctament el material i els equips informàtics.
  
- Usar l'ordinador com a tècnica d'aplicació en el procés creatiu i productiu i com a instrument de comunicació i gestió.
  
Continguts.
  
Introducció a la informàtica:
  
- Sistemes operatius.
  
- Dispositius d'entrada i eixida.
  
- Sistemes CAD/CAM.
  
- Programari específic.
  
- Automatització i control de processos.
  
- Ús de la tecnologia informàtica del patró. Sistemes de representació. Normalització.
  
- Tecnologia informàtica aplicada al tall i a la confecció industrial.
  
- Programari d'il·lustració i disseny.
  
- Ofimàtica.
  
Criteris d'avaluació.
  
Es valorarà:
  
- El coneixement i la capacitat de l'alumne per a utilitzar correctament el material i els equips informàtics.
  
- La capacitat per a seleccionar el mitjà informàtic adequat, els seus resultats, l'abast i les possibles combinacions amb altres mitjans.
  
3.3.4 Màrqueting
  
Objectius:
  
- Conéixer les tècniques comercials bàsiques, a fi de poder realitzar estudis sobre possibles mercats i els seus canals de distribució.
  
- Identificar i conéixer el procés i les tècniques d'investigació de mercats.
  
- Conéixer els distints sistemes de planificació de vendes i determinació dels preus.
  
- Conéixer les distintes estratègies de promoció de productes.
  
- Aconseguir una comprensió global del sistema distributiu de l'empresa.
  
- Identificar els passos a seguir per a assegurar una execució de les estratègies de màrqueting.
  
- Analitzar els distints tipus de costos.
  
Continguts:
  
- El màrqueting: concepte, naturalesa i funcions del màrqueting.
  
- La investigació de mercats. Processos i tècniques.
  
- El producte: concepte i tipus. Cicles de vida del producte. Etapes de desenrotllament d'un nou producte. Els productes de moda.
  
- La determinació dels requisits del producte: influències personals i socioculturals en el comportament de compra. Estudi de les motivacions.
  
- El plantejament de la venda i les operacions de venda: mètodes de venda. Elaboració de pressupostos. Determinació dels preus. Els descomptes. Metodologia de les argumentacions de venda. L'arreplegada d'informació sobre la demanda o comanda.
  
- Promoció de vendes i publicitat: tècniques i estratègies. La promoció de vendes a nivell detallista.
  
- La distribució: concepte, funcions i sistemes de distribució. Els canals de distribució: majoristes i detallistes. Les noves formes de distribució comercial. Els costos.
  
- El servici del producte: la qualitat. Anàlisi de la satisfacció del client i del normal resultat dels productes.
  
Criteris d'avaluació
  
Es valoraran els següents termes:
  
- Capacitat d'assimilació dels conceptes fonamentals que s'inclouen en els blocs temàtics.
  
- Interés per la matèria.
  
- Utilització correcta d'una terminologia específica.
  
3.3.5 Modelisme
  
Objectius:
  
- Per mitjà del coneixement dels sistemes de patronatge, sastreria i nocions de tall i tècniques de confecció, assegurar una millor interpretació dels dissenys.
  
- Desenrotllar l'esperit emprenedor, formant actituds de confiança en un mateix, sentit crític, creativitat i iniciativa personal.
  
Continguts:
  
- Patronatge. Sistemes (manuals i informàtics).
  
- Estudi de tallatges segons els models.
  
- Tècniques de confecció: a mà i a màquina.
  
- Patrons bases.
  
- Realització de proves sobre model estàtic o vivent.
  
- Transformacions.
  
- Sistemes de marcada. Càlcul i distribució en el teixit.
  
- Elaboració del prototip.
  
- Escalat.
  
- Estudi d'acabats segons el tipus de peces.
  
- Planificació i organització del treball.
  
- L'adornament aplicat al trage.
  
- Coneixements de les normes de control de qualitat.
  
Criteris d'avaluació
  
Es valoraran els següents termes: la capacitat de l'alumne per a iniciar-se en la realització de qualsevol peça de vestir i l'adequada interpretació dels dissenys de moda o d'espectacles, desenrotllant tot el procés d'elaboració, tenint en compte les seues característiques, la seua aplicació i la tècnica de realització més adequada.
  
3.3.6 Modelisme: moda
  
Objectius:
  
- Interpretar correctament els dissenys de l'estilista de moda i elaborar els prototips per mitjà de la utilització de materials i tècniques de realització idònies.
  
- Refermar l'esperit emprenedor amb actituds de creativitat, flexibilitat, iniciativa, confiança en un mateix, sentit crític, treball en equip i esperit emprenedor.
  
Continguts:
  
- El patró. Les seues aplicacions i diferències: home, dona i xiquet.
  
- Sastreria. Transformacions: muntatge i escalat.
  
- Diferenciació de patrons en els distints sistemes de sastreria i modisteria.
  
- Execució de prototips per mitjà de la utilització dels materials i les tècniques idònies.
  
- Coneixement dels diferents teixits i materials per a l'adequació als diferents models.
  
- Utilització de la imatge i la informàtica en l'elaboració del patronatge.
  
- Creativitat i iniciativa en la recerca de solucions per a l'elaboració dels patrons.
  
- Rigor i pulcritud en l'execució i presentació dels treballs.
  
- Ús correcte de les ferramentes i els equipaments.
  
Criteris d'avaluació
  
Es valoraran els següents termes:
  
- La capacitat de l'alumne per a realitzar qualsevol peça de vestir desenrotllant tot el procés d'elaboració, tenint en compte les seues característiques, la seua aplicació i la tècnica de realització més adequada, així com l'adequada interpretació dels dissenys de l'estilista de moda.
  
- La capacitat de sentit crític, de planificar, presa de decisions i assumir responsabilitats.
  
3.3.7 Formació i orientació laboral
  
Objectius:
  
- Familiaritzar-se amb el marc legal del treball i conéixer els drets i obligacions que es deriven de les relacions laborals.
  
- Adquirir la sensibilització necessària sobre la salut laboral com a determinant tant de la qualitat de vida com dels resultats de qualitat en l'activitat productiva.
  
- Conéixer les distintes vies d'accés a l'ocupació així com les ajudes d'organismes i institucions dedicades a este fi, nacionals i comunitaris.
  
- Capacitar-se per a realitzar tasques associatives adquirint actituds de cooperació i fins i tot d'activitats de treball en grup.
  
- Adquirir les bases necessàries per a organitzar una empresa de xicoteta i mitjana grandària, així com la comercialització dels seus productes tenint en compte els factors de producció i distribució, les relacions mercantils i els aspectes jurídics i sociolaborals que intervenen.
  
- Conéixer els instruments jurídics propis de l'especialitat
  
Continguts:
  
- El marc jurídic de les relacions laborals: Estatut dels Treballadors i reglamentació específica del sector.
  
- Mesures de seguretat i higiene en el treball.
  
- Sistemes d'accés a l'ocupació. Tècniques. Organismes que presten ajuda a la inserció laboral.
  
- Conceptes bàsics d'economia i màrqueting.
  
- L'empresa. El disseny de l'organització i cultura empresarial. Descripció dels distints models jurídics d'empreses i característiques.
  
- L'empresari individual. Tràmits per a l'inici de l'activitat empresarial. Administració i gestió d'empreses. Obligacions jurídiques i fiscals. Programes de finançament i ajudes a empreses.
  
- L'organització de la producció, venda i distribució en l'empresa. Mètodes d'anàlisi de costos i el control de la qualitat.
  
- Protecció al disseny. Propietat intel·lectual. Registre de la Propietat Intel·lectual. Entitats de gestió. Propietat industrial. Els models i dibuixos industrials i artístics. Registre i procediment registral.
  
- La protecció internacional de les innovacions.
  
- Els signes distintius: marca, rètol i nom comercial.
  
Criteris d'avaluació:
  
Es valoraran els següents termes:
  
- Capacitat d'assimilació dels conceptes fonamentals que s'inclouen en els blocs temàtics.
  
- Interés per la matèria.
  
- Utilització correcta d'una terminologia específica entorn dels continguts econòmics, laborals, de màrqueting, jurídics o empresarials.
  
- Valoració raonada de la normativa específica per la qual es regix este camp professional.
  
- L'avaluació relacionada amb les xarrades, col·loquis, seminaris o tallers.
  
3.3.8 Idioma
  
Objectius:
  
- Ampliar els coneixements previs d'idioma estranger.
  
- Augmentar la comprensió i perfeccionar l'expressió oral que permeten una comunicació específica en l'àmbit del treball que s'exercirà.
  
- Elaborar comunicacions escrites i traduir textos tècnics específics relacionats amb este cicle formatiu.
  
- Utilitzar diccionaris.
  
Continguts:
  
- Coneixements de l'idioma, de caràcter oral i escrit, relacionats amb l'entorn de l'especialitat.
  
- Aprenentatge del vocabulari necessari per a expressar-se entorn de temes habituals: el treball, el taller, l'àmbit social, cultural, mediambiental.
  
- Anàlisi i reforçament d'estructures morfosintàctiques i construccions gramaticals necessàries per a la comprensió i traducció de textos relacionats amb els tallers i les àrees que s'integren en cada especialitat.
  
- Elaboració de textos escrits, cartes, currículums, informes, projectes, memòries de treball, pressupostos i qualsevol altre tipus de document habitual en l'exercici professional de l'especialitat.
  
Criteris d'avaluació
  
Es valoraran els següents termes:
  
- Comprensió d'aspectes lingüístics relacionats amb l'especialitat.
  
- Comprensió de comunicacions de treball diari.
  
- Expressió d'opinions personals sobre el camp laboral específic.
  
- Elaboració de missatges concrets.
  
- Redacció de documents relacionats amb l'àmbit professional.
  
3.3.9 Tecnologia tèxtil
  
Objectius:
  
- Adquirir un coneixement clar i precís d'un sector complex i en contínua evolució, com és el dels productes tèxtils.
  
- Potenciar la creativitat a partir del coneixement tecnològic dels teixits.
  
- Conéixer les propietats de les fibres tèxtils, així com el seu comportament davant dels agents físics, químics i mecànics que intervenen en la producció i l'ús dels productes tèxtils.
  
- Conéixer les distintes tipologies de teixits, la seua estructura i el seu procés de fabricació.
  
- Conéixer les prestacions de les màquines utilitzades en les distintes fases del procés de producció tèxtil, a nivell general.
  
- Adquirir coneixements elementals sobre afinitat de fibres per les distintes famílies de colorants i el comportament dels teixits davant els processos de blanqueig, tintura, estampació i etiquetatge.
  
- Conéixer de forma teòrica i pràctica les tècniques d'anàlisi de teixits, càlculs de fabricació i control de qualitat i etiquetatge.
  
Continguts:
  
- Les fibres tèxtils: fibres naturals, fibres químiques orgàniques de polímers naturals, fibres químiques inorgàniques.
  
- Colorants naturals i artificials.
  
- Processos de blanqueig. Tintures.
  
- Processos d'estampació de teixits a partir de dissenys seleccionats.
  
- Acabats. Processos normals d'acabats de teixits segons la seua aplicació.
  
- Anàlisi de teixits. Textures.
  
- Fitxa tècnica i estudi de les característiques de les matèries primeres.
  
- Materials no teixits i materials atípics.
  
Criteris d'avaluació:
  
Es valoraran els següents termes:
  
- Identificar i relacionar productes tèxtils.
  
- Manipular matèries primeres i seleccionar teixits en aplicacions concretes, reconeixent fibres tèxtils atenent a la seua classificació i composició.
  
- Descriure els processos de manipulació de teixits i analitzar teixits i textures.
  
4. Classificació dels mòduls
  
Per a la impartició d'este cicle formatiu es requeriran les instal·lacions establides en el Reial Decret 389/1992, de 15 d'abril.
  
A l'efecte del que establix l'article 40. del citat reial decret, la classificació dels mòduls és la següent:
  
Teòrics:
  
- Història de la indumentària.
  
- Màrqueting.
  
- Formació i orientació laboral.
  
- Idioma.
  
Teoricopràctics:
  
- Dibuix del natural i la seua aplicació a la indumentària.
  
- Modelisme.
  
- Modelisme: moda.
  
- Tecnologia tèxtil.
  
- Disseny assistit per ordinador.
  
5. Relació numèrica professor-alumne
  
D'acord amb el que establix l'article 44 del Reial Decret 389/1992, de 15 d'abril, pel qual es regulen els requisits mínims dels centres que impartisquen les ensenyances artístiques, per a la impartició de les ensenyances corresponents als següents mòduls es mantindran una relació numèrica professor/alumne no superior a 1/15:
  
- Modelisme.
  
- Modelisme: moda.
  
- Tecnologia tèxtil.
  
- Disseny assistit per ordinador.
  
A la resta dels mòduls s'aplicarà la ràtio màxim 1/30.
  
6. Correspondències
  
Mòduls que poden ser objecte de correspondència amb la pràctica laboral:
  
- Màrqueting.
  
- Modelisme.
  
- Disseny assistit per ordinador
  
- Formació i orientació laboral.
  
ANNEX II
  
Cicles formatius de grau superior de les arts aplicades a la indumentària
  
I. Fase de formació pràctica en empreses, estudis o tallers
  
1.1 La fase de formació pràctica té com a finalitat complementar els coneixements, les habilitats i les destreses dels mòduls que integren el currículum, i contribuir a l'èxit dels objectius previstos en l'article 3 del present Decret i dels objectius propis de cada cicle formatiu.
  
Esta fase podrà consistir tant en la realització de pràctiques en entitats de titularitat pública o privada com en treballs professionals acadèmicament dirigits en el currículum, així com aquells efectuats en el marc de programes d'intercanvi nacional o internacional.
  
1.2 Duració: el nombre d'hores serà l'establit en el currículum de cada un dels cicles formatius.
  
1.3 Període de realització: la fase de formació pràctiques en empreses, estudis o tallers podrà realitzar-se durant el segon quadrimestre del segon curs del cicle formatiu i sempre abans de finalitzar el curs acadèmic.
  
1.4 Objectius:
  
a) Assumir la realitat professional per a completar la formació acadèmica, realitzant una comesa laboral de responsabilitat d'acord amb el seu nivell.
  
b) Prendre contacte amb el món del treball i amb el seu sistema de relacions socials, laborals i tècniques.
  
c) Contrastar els coneixements adquirits en el centre educatiu amb la realitat empresarial i laboral.
  
d) Adquirir, a través del contacte amb l'empresa, els coneixements complementaris necessaris per a la pràctica de la professió, tant sobre la pròpia especialitat com sobre la situació i relacions de mercat, tendències artístiques i culturals, organització i coordinació del treball, gestió empresarial, relacions d'una empresa, etc.
  
1.5 Avaluació:
  
a) L'adquisició dels coneixements tècnics d'utensilis, ferramentes, aparells i màquines que, per la seua especialització, cost o novetat, no estan a l'abast del centre educatiu.
  
b) La participació de forma activa en les fases del procés productiu, davall la tutoria o direcció corresponents.
  
c) L'aplicació dels coneixements i les habilitats adquirits en la formació teòrica i pràctica de l'alumne en els centres docents.
  
d) Proposta de solucions en la detenció d'anomalies i les seues possibles causes.
  
e) La integració en el món laboral i en el sistema tecnicosocial de l'empresa.
  
f) Actitud responsable amb la normativa legal i les condicions de seguretat.
  
L'avaluació serà realitzada pel tutor de pràctiques amb la col·laboració del responsable de la formació en el centre de treball. La qualificació s'expressarà en termes d'apte/no apte.
  
II. Projecte final
  
2.1 Objectius:
  
1. El projecte final té com a objectiu comprovar que l'alumne ha assimilat i és capaç d'integrar, sintetitzar i aplicar els coneixements teoricopràctics i artístics adquirits a través de les ensenyances, d'exercir una activitat professional en el camp propi de l'especialitat i el nivell cursats.
  
2. El projecte final consistirà en la concepció i creació d'un o diversos treballs pertanyents al camp de les arts aplicades a la indumentària que tracte el corresponent cicle, ja siga com a peça aïllada o com a conjunt.
  
2.2 Continguts
  
El projecte final tindrà el següent contingut:
  
1. Informació i comunicació:
  
a) Estudi historicoartístic que situe l'obra objecte del projecte en el context de les arts aplicades, relacionant-la amb les arts aplicades del seu temps i els seus antecedents estètics, analitzant de forma clara i precisa les tècniques usades en ella i ressaltant les aportacions o peculiaritats que el treball oferix.
  
b) Memòria, on es realitzarà una anàlisi dels processos i fases de realització del treball, així com dels següents aspectes:
  
- Funcionalitats.
  
- Artístics.
  
- Tècnics: materials i processos necessaris per a la realització del producte final i rendibilització dels mitjans.
  
- Econòmiques.
  
c) Testimoni gràfic de les diverses etapes del treball conduents a la realització de l'obra i dels dibuixos i esbossos realitzats.
  
2. Realització: execució de l'obra a què es referix el projecte o del prototip a escala, en funció de l'entitat del projecte i de l'especialització del Tribunal.
  
2.3 Fases de desenrotllament.
  
1. Proposta: una vegada superada la totalitat dels mòduls del cicle formatiu i la fase de formació pràctica, l'alumne presentarà una proposta sobre el contingut del projecte que es proposa realitzar, i sol·licitarà la designació d'un o dos tutors, en els terminis i pel procediment que establisca el centre.
  
2. Inscripció: una vegada acceptada la proposta, es realitzarà la inscripció del projecte.
  
3. Elaboració i termini d'execució:
  
a) L'elaboració del projecte final no requerirà l'escolarització de l'alumne. A fi de facilitar la realització del projecte, el centre possibilitarà la utilització de les seues instal·lacions, sempre que no s'interferisca l'activitat regular docent.
  
b) El termini per a la realització del projecte serà el primer trimestre del curs acadèmic següent a aquell en què s'hagueren superat els mòduls del cicle formatiu. De manera excepcional, el tribunal, amb l'informe previ del tutor i per causes documentalment justificades, podrà acordar la seua ampliació. En cap cas, l'avaluació del projecte es realitzarà més tard de l'últim trimestre de l'any escolar.
  
2.4 Designació i composició del tribunal
  
1. El director del centre designarà un tribunal d'avaluació dels projectes, que estarà integrat per:
  
a) President: el director del centre o el professor en qui delegue.
  
b) Quatre vocals, designats pel director, els quals hauran d'estar impartint docència en l'especialitat, entre els quals actuarà com a secretari el de menor edat, qui alçarà acta de les sessions.
  
c) En cap cas, els tutors dels projectes podran formar part del Tribunal.
  
2.5 Avaluació
  
1. De la proposta de projecte:
  
Per a l'acceptació de la proposta de projecte, el tribunal tindrà en compte els següents aspectes:
  
a) El seu interés global, considerant el seu valor artístic, l'originalitat del plantejament i la seua adequació a les exigències de la demanda real del producte de què es tracte.
  
b) La possibilitat de realització efectiva del projecte, en els terminis existents i tenint en compte els mitjans i les instal·lacions amb què es compte.
  
Els alumnes, la proposta de projecte dels quals no fóra acceptada pel Tribunal disposaran d'un segon termini per a introduir les modificacions oportunes o procedir a la presentació d'una nova proposta.
  
2. Del projecte:
  
2.1 S'avaluaran els següents apartats:
  
a) Informació i comunicació: fonamentació teòrica, memòria i testimoni gràfic.
  
b) Realització pràctica.
  
2.2 El resultat de l'avaluació de cada un dels apartats s'expressarà en qualificacions, utilitzant l'escala numèrica d'1 a 10.
  
2.3 L'avaluació positiva del projecte requerirà una qualificació igual o superior a 5 en cada un dels apartats.
  
2.4 La qualificació final del projecte resultarà de la mitjana aritmètica dels dos apartats expressada, si és procedent, amb un sol decimal.


Còpia Permalink ELI